2016.gada 14.jūnijā ir saņemti jautājumi par slēgta konkursa “Valsts stratēģijas rīcībai ar sabiedrības ar ierobežotu atbildību “Lattelecom” un sabiedrības ar ierobežotu atbildību “Latvijas Mobilais Telefons” kapitāla daļām izstrāde” (PA/2016/42) kandidātu atlases nolikumu no ieinteresētā piegādātāja “…….”.

Jautājums: Lūdzam detalizēti paskaidrot nolikuma 7.4.2.1.1., 7.4.2.2.1. un 7.4.2.3.1. punktos minēto prasību pamatotību attiecībā uz ekspertu izglītību un kvalifikācijas jomu. Vēlējāmies precizēt, kādēļ, piemēram, inženierzinātņu maģistra grāds ar specialitāti telekomunikāciju zinātnē nevar tikt uzskatīts kā pierādījums eksperta kvalifikācijai un izpratnei par iepirkuma priekšmetu.

Atbilde: Pasūtītājs saskaņā ar slēgta konkursa “Valsts stratēģijas rīcībai ar sabiedrības ar ierobežotu atbildību “Lattelecom” un sabiedrības ar ierobežotu atbildību “Latvijas Mobilais Telefons” kapitāla daļām izstrāde” (PA/2016/42) kandidātu atlases nolikumu ir noteicis Izpildītāja piesaistītajiem speciālistiem sekojošu izglītību:

1) 7.4.2.1.1.punktā norādītajiem speciālistiem – akadēmiskā augstākā vai otrā līmeņa profesionālā augstākā izglītība sociālajās zinātnēs, komerczinībās vai tiesību zinātnē, vai līdzvērtīga izglītība, kas iegūta ārvalstīs;

2) 7.4.2.2.1.puntkā norādītajiem speciālistiem – akadēmiskā augstākā vai otrā līmeņa profesionālā augstākā izglītība sociālajās zinātnēs vai komerczinībās, vai līdzvērtīga izglītība, kas iegūta ārvalstīs;

3) 7.4.2.3.1.punktā norādītajiem speciālistiem – akadēmiskā augstākā vai otrā līmeņa profesionālā augstākā izglītība sociālajās zinātnēs, tiesību zinātnē vai līdzvērtīga izglītība, kas iegūta ārvalstīs.

Minētās prasības Pasūtītājs ir noteicis saskaņā ar Ministru kabineta 2008.gada 2.decembra noteikumu Nr. 990 “Noteikumi par Latvijas izglītības klasifikāciju” 2.pielikumā norādītajām izglītības tematiskajām jomām un izglītības programmu grupām. Inženierzinātnes saskaņā ar iepriekš minētajiem Ministru kabineta noteikumiem ir citā izglītības tematiskajā grupā un nav pielīdzināma izglītības tematiskajai grupai “Sociālās zinātnes, komerczinības un tiesības”. Respektīvi, izglītības tematiskā grupa “Inženierzinātnes, ražošana un būvniecība” aptver inženierzinātņu un tehnoloģiju izglītības jomu, ražošanas un pārstrādes izglītības jomu un arhitektūras un būvniecības jomu, kas pēc būtības nav pielīdzināmas Pasūtītāja izvirzītajām prasībām attiecībā uz izglītību sociālajās zinātnēs, komerczinībās vai tiesību zinātnē.